P6_TA(2006)0361

Πρωτοβουλίες για τη συμπλήρωση των εθνικών προγραμμάτων διδακτέας ύλης με κατάλληλο διδακτικό υλικό ώστε να περιλαμβάνεται η ευρωπαϊκή διάσταση

Ψήφισμα του Ευρωπαϊκού Κοινοβουλίου σχετικά με πρωτοβουλίες για τη συμπλήρωση των σχολικών προγραμμάτων σπουδών με τα κατάλληλα υποστηρικτικά μέτρα για τη συμπερίληψη της ευρωπαϊκής διάστασης (2006/2041(INI))

Το Ευρωπαϊκό Κοινοβούλιο,

- έχοντας υπόψη το άρθρο 149 της Συνθήκης ΕΚ,

- έχοντας υπόψη το ψήφισμα για την ενδυνάμωση της ευρωπαϊκής διάστασης στην εκπαίδευση [1] που εγκρίθηκε στις 24 Μαΐου 1988 από το Ευρωπαϊκό Συμβούλιο και τους Υπουργούς Παιδείας που συνήλθαν στο πλαίσιο του Συμβουλίου,

- έχοντας υπόψη την Πράσινη Βίβλο για την ευρωπαϊκή διάσταση της εκπαίδευσης (COM(1993)0457),

- έχοντας υπόψη την ανακοίνωση της Επιτροπής σχετικά με "Ένα νέο στρατηγικό πλαίσιο για την πολυγλωσσία" (COM(2005)0596),

- έχοντας υπόψη την ενδιάμεση κοινή έκθεση του Συμβουλίου και της Επιτροπής για την εφαρμογή του λεπτομερούς προγράμματος των επακόλουθων εργασιών σχετικά με τους στόχους των συστημάτων εκπαίδευσης και κατάρτισης στην Ευρώπη "Εκπαίδευση και κατάρτιση 2010" — Επείγουσα ανάγκη μεταρρυθμίσεων για να επιτύχει η στρατηγική της Λισαβόνας [2],

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Πολιτισμού και Παιδείας (A6-0267/2006),

A. λαμβάνοντας υπόψη ότι η ευρωπαϊκή διάσταση έχει καταστεί τις τελευταίες δεκαετίες μια ολοένα και σημαντικότερη πλευρά της εκπαίδευσης, ιδίως δε στα σχολικά προγράμματα σπουδών των κρατών μελών,

B. λαμβάνοντας υπόψη ότι το Ευρωπαϊκό Κοινοβούλιο έχει ήδη παρουσία στο συγκεκριμένο τομέα, ιδιαίτερα με την ακρόαση σχετικά με την "ευρωπαϊκή διάσταση στη διδασκαλία της Ιστορίας" της 7ης Απριλίου 2004,

Γ. λαμβάνοντας υπόψη ότι ήδη έχουν αναληφθεί πρωτοβουλίες από τις εθνικές αρχές σε κράτη μέλη όπως η Αυστρία, η Γερμανία, η Πορτογαλία, οι Κάτω Χώρες, το Ηνωμένο Βασίλειο, η Σλοβενία και η Ισπανία σχετικά με τη θέση της Ευρώπης στην εκπαίδευση και λαμβάνοντας υπόψη ότι οι μη κυβερνητικές οργανώσεις έχουν αναλάβει πολλές πρωτοβουλίες στον τομέα αυτόν,

Δ. λαμβάνοντας υπόψη ότι η παράμετρος γλώσσα είναι θεμελιώδους σημασίας για την ενίσχυση της ευρωπαϊκής διάστασης, καθώς η επάρκεια στις ξένες γλώσσες αποτελεί μέρος του βασικού συνόλου δεξιοτήτων ενός τυπικού ευρωπαίου πολίτη που ζει, σπουδάζει, εργάζεται και γενικά κινείται στην Ευρωπαϊκή Ένωση,

E. λαμβάνοντας υπόψη ότι υφίστανται ανισότητες μεταξύ, αλλά και εντός, των κρατών μελών όσον αφορά τη συμπερίληψη της ευρωπαϊκής διάστασης στην εκπαίδευση,

ΣΤ. λαμβάνοντας υπόψη τη σημασία των προγραμμάτων Comenius και Lingua από αυτήν την άποψη,

Ζ. λαμβάνοντας υπόψη ότι οι πληροφορίες για την Ευρώπη που παρέχονται σε μαθητές και εκπαιδευτικούς ποικίλλουν σημαντικά από χώρα σε χώρα και λαμβάνοντας υπόψη ότι πρέπει να καταβληθούν προσπάθειες προκειμένου να επιτευχθεί συμφωνία για μία κοινή εκδοχή της Ιστορίας και έναν ορισμό των ευρωπαϊκών αξιών,

H. λαμβάνοντας υπόψη ότι τα κύρια εμπόδια περιλαμβάνουν την ακόμα περιορισμένη κλίμακα των διασυνοριακών πρωτοβουλιών και προγραμμάτων, την έλλειψη συντονισμού μεταξύ των διαφόρων πρωτοβουλιών, την έλλειψη ορατότητας και προσβασιμότητας, καθώς και ανεπαρκή ή ακατάλληλα μέσα για την εκτέλεση αυτών των καθηκόντων,

Θ. λαμβάνοντας υπόψη ότι πολλά είναι τα εμπόδια και οι δυσκολίες που αντιμετωπίζουν οι εκπαιδευτικοί σήμερα προκειμένου να εφαρμόσουν την ευρωπαϊκή διάσταση στα μαθήματά τους, συμπεριλαμβανόμενης της έλλειψης επικαιροποιημένου και υψηλής ποιότητας ενημερωτικού και εκπαιδευτικού υλικού για την Ευρωπαϊκή Ένωση το οποίο να είναι διαθέσιμο σε όλες τις γλώσσες της ΕΕ, και λαμβάνοντας υπόψη ότι η Ευρωπαϊκή Ένωση πρέπει να τους συνδράμει σε αυτήν την προσπάθεια,

1. εκτιμά ότι όλα τα εκπαιδευτικά συστήματα θα πρέπει να διασφαλίσουν ότι οι μαθητές τους, μετά την ολοκλήρωση της δευτεροβάθμιας εκπαίδευσης, κατέχουν τις απαραίτητες γνώσεις και δεξιότητες, όπως αυτές ορίζονται από τις εκάστοτε εκπαιδευτικές αρχές, που θα τους προετοιμάσουν για τον ρόλο του πολίτη και μέλους της Ευρωπαϊκής Ένωσης·

2. τονίζει τη σημασία του να βρεθεί σαφέστερος και ενιαίος ορισμός σε όλα τα κράτη μέλη της έννοιας, της ουσίας και του πεδίου εφαρμογής της "ευρωπαϊκής διάστασης"·

3. προτρέπει το Ευρωπαϊκό Συμβούλιο και τους Υπουργούς Παιδείας να επικαιροποιήσουν το προαναφερθέν ψήφισμα, λαμβάνοντας ιδιαίτερα υπόψη τις διευρύνσεις της ΕΕ που έχουν πραγματοποιηθεί έκτοτε·

4. προτρέπει το Συμβούλιο να αναγνωρίσει τις δύο διαφορετικές πτυχές της ευρωπαϊκής διάστασης: πρώτον, την πρόσβαση στις πληροφορίες για την ΕΕ, τα θεσμικά της όργανα, τις μεθόδους, τις πρακτικές και τις πρωτοβουλίες της και δεύτερον τη γνώση της κοινής Ιστορίας και της πολιτισμικής κληρονομιάς της Ευρώπης, την ανάπτυξη γλωσσικών δεξιοτήτων και την κατανόηση της ευρωπαϊκής επικαιρότητας, τα οποία μπορούν να συμπληρώσουν τα εθνικά σχολικά προγράμματα·

5. τονίζει τη σημασία της χρήσης οπτικοακουστικών και διαδικτυακών εκπαιδευτικών πόρων ως σύγχρονων μεθόδων διδασκαλίας για την εισαγωγή της ευρωπαϊκής διάστασης στα σχολικά προγράμματα σπουδών· συνιστά, προς τούτο, για παράδειγμα τη σύσταση πολύγλωσσης διαδικτυακής υπηρεσίας η οποία θα παρουσιάζει τη βέλτιστη πρακτική, θα παρέχει εκπαιδευτική βοήθεια και θα εξυπηρετεί ως υπόβαθρο για την ανταλλαγή εμπειριών·

6. εμμένει στην ανάγκη για συνεχή βελτίωση της παρεχόμενης διδασκαλίας γλωσσών, για παράδειγμα, στο πλαίσιο του τμήματος Comenius του προγράμματος της δια βίου μάθησης· αναγνωρίζει επίσης την ιδιαίτερη δυσκολία σε ορισμένα κράτη μέλη, και συγκεκριμένα σε εκείνα που έχουν ως μητρική γλώσσα την αγγλική, να διατηρήσουν επαρκές ενδιαφέρον και κίνητρα να μάθουν καλά άλλες ευρωπαϊκές γλώσσες, ενισχύοντας έτσι το επίπεδο αμοιβαίας κατανόησης και συναισθηματικής ταύτισης σε ολόκληρη την Ευρώπη· θεωρεί ότι, από την άποψη αυτή, η εκμάθηση των γλωσσών γειτονικών λαών είναι ιδιαίτερα σημαντική·

7. προτρέπει τα κράτη μέλη να προωθήσουν τη διάδοση της πολυγλωσσίας με πολιτική εκμάθησης ευρύτερου φάσματος γλωσσών από αυτές που διδάσκονται σήμερα και να καθιερώσουν τη διδασκαλία τουλάχιστον δύο ξένων γλωσσών από πολύ νεαρά ηλικία στα σχολικά τους προγράμματα·

8. προτείνει ανάλυση των τομέων στους οποίους η Ατζέντα της Λισαβόνας δεν έχει μπορέσει έως σήμερα να αποφέρει τα προσδοκώμενα αποτελέσματα στο θέμα αυτό, καθώς και την εκπόνηση καταλόγου μέτρων που κρίνεται απαραίτητο να εφαρμοσθούν από τις κυβερνήσεις των κρατών μελών, εάν πρόκειται να επέλθουν οι συμπεφωνημένες οικονομικές βελτιώσεις·

9. συστήνει ανταλλαγή βέλτιστων πρακτικών μεταξύ όλων των κρατών μελών σχετικά με τη διδασκαλία γλωσσών και τη συμπερίληψη ευρωπαϊκού περιεχομένου στην εκπαίδευση, ώστε να διασφαλιστεί ότι οι τρέχουσες πρωτοβουλίες, περιλαμβανομένων αυτών που θεσπίσθηκαν πριν από το 2004, θα διαδοθούν σε όλα τα κράτη μέλη της ΕΕ·

10. προτείνει, ως σημαντική πτυχή της διασφάλισης της επιτυχίας της πρόσφατης διεύρυνσης της ΕΕ, να διοργανωθούν επαρκείς ανταλλαγές πληροφοριών, σχεδίων, μαθητών και εκπαιδευτικών μεταξύ των δέκα νέων και των δεκαπέντε παλαιότερων κρατών μελών·

11. καλεί το Συμβούλιο να εξετάσει κατά πόσο οι χρήσιμοι και συναφείς παιδαγωγικοί πόροι όπως το "Ευρωπαϊκό Σχολικό Δίκτυο", η συνεργασία και η καινοτομία στη μάθηση και εργαλεία όπως το "Η Ευρώπη στο σχολείο" απαιτούν υποστήριξη από επιπλέον πόρους και εάν οι καθηγητές έχουν επαρκή καθοδήγηση σχετικά με την πρόσβαση στις συναφείς πληροφορίες, προκειμένου να ενισχυθεί η ευρωπαϊκή διάσταση στην εκπαίδευση·

12. προτείνει μαθήματα κατάρτισης εκπαιδευτικών τα οποία να μπορούν να τους εισαγάγουν στην αναγκαία κατανόηση των ζητημάτων που σχετίζονται με την Ευρώπη, ώστε να μπορούν να συμπληρώσουν τη διδασκαλία εθνικής και τοπικής συνειδητοποίησης με την ευρωπαϊκή διάσταση·

13. τονίζει ότι η ευρωπαϊκή διάσταση συμπληρώνει το εθνικό περιεχόμενο, αλλά δεν το αντικαθιστά, ούτε το υποσκελίζει·

14. τονίζει την ανάγκη να ενημερωθούν τα υφιστάμενα έγγραφα, ιδιαίτερα δε η μη εξαντλητική θεματική βιβλιογραφία του δικτύου Ευρυδίκη του 1996·

15. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, καθώς και στις κυβερνήσεις και τα κοινοβούλια των κρατών μελών.

[1] EE C177της 6.7.1988, σ. 5.

[2] ΕΕ C 104 της 30.4.2004, σ. 1.

--------------------------------------------------